SET ภาคเช้าดิ่ง 9 จุด หลุด 1,600 จุด วิตกสงครามการค้าสหรัฐ-จีน ฟากโบรกฯแนะชะลอลงทุน
SET ภาคเช้าดิ่ง 9 จุด หลุด 1,600 จุด วิตกสงครามการค้าสหรัฐ-จีน ฟากโบรกฯแนะชะลอลงทุน โดยดัชนีตลาดหุ้นไทย ณ เวลา 10.58 น. อยู่ที่ระดับ 1,592.50 จุด ลบ 8.92 จุด หรือ 0.56% มูลค่าการซื้อขาย 1.41 หมื่นล้านบาท
6 ก.ค. 2561

ผู้สื่อข่าวรายงานว่า ดัชนีตลาดหุ้นไทย ณ เวลา 10.58 น. อยู่ที่ระดับ 1,592.50 จุด ลบ 8.92 จุด หรือ 0.56% มูลค่าการซื้อขาย 1.41 หมื่นล้านบาท
10 หุ้นกดดัชนีเช้านี้

ด้าน น.ส.จิตรา อมรธรรม รองกรรมการผู้จัดการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ดัชนีช่วงเช้าเปิดตลาดปรับตัวลงไปกว่า 10 จุด น่าจะมีปัจจัยมาจากนักลงทุนเริ่มขาดความเชื่อมั่นในตลาดหุ้นไทย หลัง P/E ปรับตัวขึ้นไปสูง โดยเฉพาะในหุ้นกลุ่มเครื่องสำอาง อย่าง BEAUTY และกลุ่มพลังงาน ส่งผลต่อ Sentiment เชิงลบในภาพรวม ซึ่งถือว่าอ่อนแอกว่าภูมิภาคโดยรวม
ขณะเดียวกันนักลงทุนยังรอดูสถานการณ์สงครามการค้าระหว่างสหรัฐฯ-จีน ที่จะเริ่มเก็บภาษีนำเข้าในวันนี้เป็นวันแรก แต่อย่างไรก็ตามประเมินว่า ในปีนี้ประเทศไทยน่าจะได้รับผลกระทบในวงจำกัด เนื่องจากการดำเนินนโยบายดังกล่าวจะเริ่มในครึ่งปีหลัง ซึ่งกลุ่มแรกที่จะได้รับผลกระทบน่าจะเป็นประเทศต้นน้ำ เช่น เกาหลีใต้ และไต้หวัน เป็นต้น และน่าจะส่งผลกระทบมายังประเทศไทยอย่างชัดเจนในปีหน้าเป็นต้นไป
อย่างไรก็ตาม แนะนักลงทุนในระยะสั้นนี้ควรชะลอการลงทุน และถือเงินสด เพื่อรอดูดัชนีและแรงขายประกอบกัน คาดว่าดัชนีน่าจะปรับตัวลงไปต่อ หรือทำ New Low อีกครั้งหนึ่ง ซึ่งจะเป็นจุดที่น่าสนใจในการเข้าซื้อหรือลงทุนได้ พร้อมให้กรอบแนวรับ 1,585 จุด และแนวต้าน 1,610 จุด